Diari Oficial de la Generalitat Valenciana


Sumari del DOGV 4000, del 16-05-2001 (2001/4534)

RESOLUCIÓ de 7 de maig de 2001, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'ensenyament secundari, durant el curs 2001/2002, en centres públics de formació de persones adultes dependents de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4000

Data del DOGV
:   16-05-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/4534


Data del document
:   07-05-2001

Organisme emissor
:   Conselleria de Cultura i Educació

Tipus de document
:   Resolució

Correcció d'errades

 Descriptors 

:   * concurs administratiu
    * ensenyament secundari
    * personal docent
    * administració regional
    * educació d'adults

RESOLUCIÓ de 7 de maig de 2001, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'ensenyament secundari, durant el curs 2001/2002, en centres públics de formació de persones adultes dependents de la Generalitat Valenciana. [2001/4534]
  
Amb la publicació del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària, en la Comunitat Valenciana (Diari Oficial de la Generalitat Valenciana de 18 de febrer de 2000), i davant la continuació de la implantació durant el proper curs 2001/2002 ja iniciada durant el curs 2000/2001 dels programes formatius dirigits a la Formació de Persones Adultes establits en els annexos del decret anterior, es fa necessari mantenir el procediment excepcional iniciat el curs anterior per a adscriure professorat d'Ensenyament Secundari als centres públics de Formació de Persones Adultes de titularitat de la Generalitat Valenciana que impartiran els programes formatius del segon nivell del cicle II de la formació bàsica de les persones adultes durant el proper curs 2001/2002.
  
En este sentit, la present convocatòria de comissions de servei té com a finalitat dotar d'un procediment d'adscripció, amb caràcter excepcional, a llocs de treball de nova creació a aquells professors d'Ensenyament Secundari en centres públics de Formació de Persones Adultes que així ho sol·liciten.
  
Així doncs, mitjançant l'esmentat procediment, previst en la vigent Llei de la Funció Pública Valenciana, els sol·licitants dels cossos d'Ensenyament Secundari podran ser adscrits en comissió de servei a llocs de treball de centres públics de Formació de Persones Adultes dependents de la Generalitat Valenciana durant el curs 2001/2002.
  
La convocatòria es regirà per les bases següents:
  
I. Participants
  
Primera
  
Poden participar de forma voluntària en esta convocatòria els funcionaris de carrera dependents de la Generalitat Valenciana del cos de professors d'Ensenyament Secundari que es troben en situació de servei actiu i que ocupen llocs de treball amb caràcter definitiu.
  
Segona
  
Per a l'obtenció de destinació, la Direcció General de Personal determinarà la prioritat d'acord amb les circumstàncies professionals i personals de cada participant que s'hi al·leguen i s'hi justifiquen documentalment.
  
En aquest sentit tindran prioritat els funcionaris de carrera del cos de professors d'Ensenyament Secundari que van ser seleccionats mitjançant la Resolució de 25 de setembre de 2000, de la Direcció General de Personal, per la qual es va resoldre la convocatòria d'adjudicació de llocs en comissió de servei per a professors d'ensenyament secundari durant el curs 2000/2001, en centres públics de formació de persones adultes dependents de la Generalitat Valenciana, efectuada per Resolució de 19 de juny de 2000, sempre que compten amb l'informe favorable del Servei d'Inspecció Educativa corresponent.
  
II. Sol·licituds
  
Tercera
  
Els qui desitgen participar en esta convocatòria emplenaran la instància que serà facilitada i presentada en les direccions territorials de Cultura i Educació dependents de la Conselleria de Cultura i Educació.
  
A més, hauran d'aportar:
  
- Annex degudament emplenat, que es facilitarà juntament amb la instància.
  
- Tots aquells documents o certificacions en què fonamenten la sol·licitud.
  
Els funcionaris de carrera del cos de professors d'Ensenyament Secundari que van ser seleccionats mitjançant la Resolució de 25 de setembre de 2000, de la Direcció General de Personal, per la qual es va resoldre la convocatòria d'adjudicació de llocs en comissió de servei per a professors d'ensenyament secundari durant el curs 2000/2001, en centres públics de formació de persones adultes dependents de la Generalitat Valenciana, efectuada per Resolució de 19 de juny de 2000 no caldrà que adjunten la documentació complementària ja presentada l'any anterior.
  
Quarta
  
Per a poder sol·licitar els llocs es requerix pertànyer al cos de professors d'Ensenyament Secundari i haver adquirit l'especialitat corresponent per a poder impartir els camps de coneixement o àmbits d'experiència en què s'organitzen els ensenyaments corresponents al segon nivell de cicle II de Formació de Persones Adultes, segons l'atribució d'especialitats del cos de professors d'Ensenyament Secundari que s'establix en l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària, en la Comunitat Valenciana (Diari Oficial de la Generalitat Valenciana de 18 de febrer de 2000, tal com s'indica en l'annex I d'esta resolució.
  
III. Format i emplenament de la petició
  
Cinquena
  
Tots els participants hauran de presentar instància, ajustada al model oficial, que podran obtenir en les direccions territorials de Cultura i Educació. La instància es dirigirà al director general de Personal de la Conselleria de Cultura i Educació, i es presentarà en les esmentades direccions territorials. A més a més, hi hauran d'adjuntar la resta de documentació que s'indica en la base tercera de la present resolució.
  
Sisena
  
El nombre de peticions no podrà excedir de 50.
  
Setena
  
Les peticions solament podran referir-se a un camp de coneixement dels establits en el Decret 220/1999, de 23 de novembre, sempre que es posseïsca alguna de les especialitats del cos de professors d'Ensenyament Secundari, d'acord amb les atribucions ja esmentades en la base cinquena i podran referir-se a centre concret i àrea, i seran compatibles les dues modalitats. En este últim cas, s'adjudicarà el primer centre de l'àrea, amb vacant, en el mateix ordre en què apareguen anunciats en la convocatòria.
  
En el supòsit que s'estiga disposat a compatibilitzar l'horari lectiu entre més d'un centre de Formació de Persones Adultes dels sol·licitats en la instància, pertanyents a la mateixa àrea i sempre que la distància entre els centres afectats no supere els 25 km, s'haurà d'indicar explícitament en la casella destinada a l'efecte en l'annex que es presentarà juntament amb la instància.
  
Huitena
  
En les instàncies es relacionaran, conforme a les instruccions que s'hi afegixen, per ordre de preferència, els centres i àrees que se sol·liciten, dels inclosos a l'annex II d'esta resolució, expressant amb la major claredat els conceptes exactes que en l'imprés de la instància s'indiquen.
  
Igualment s'indicarà l'especialitat del cos de professors d'Ensenyament Secundari que es posseïsca, de les incloses a l'annex III d'esta resolució.
  
Qualsevol dada omesa o consignada erròniament per l'interessat o la interessada no podrà ser invocada a efecte de futures reclamacions, ni considerar per este motiu lesionats els seus interessos i drets.
  
Acabat el termini de presentació de sol·licituds, sota cap concepte s'alterarà la petició, ni encara que es tracte de l'ordre de prelació dels centres sol·licitats. Si els codis resultaren il·legibles, estigueren incomplets o no es col·locaren les dades en les caselles corresponents, es considerarien no inclosos en la petició, i els participants hi perdrien tots els drets.
  
IV. Altres normes
  
Novena
  
El termini de presentació d'instàncies serà de quinze dies naturals a comptar des de l'endemà de la publicació d'esta convocatòria en el Diari Oficial de la Generalitat Valenciana.
  
Deu
  
Totes les condicions que s'exigixen en esta convocatòria han de tenir-se complides o reconegudes en la data d'acabament del termini de presentació d'instàncies.
  
Onze
  
Podrà ser anul·lada la destinació obtinguda per qualsevol dels participants que no s'haja ajustat a les normes de la convocatòria o que no coincidisca amb les característiques declarades en la instància i la documentació corresponent.
  
Dotze
  
La resolució provisional d'adjudicació de destinacions es publicarà al tauler d'anuncis dels serveis centrals de la Conselleria de Cultura i Educació, i també en els de les direccions territorials de Cultura i Educació.
  
Una vegada publicada la resolució anterior els sol·licitants disposaran de set dies per a renunciar a les destinacions obtingudes, transcorreguts els quals es publicarà la resolució definitiva.
  
Disposició final
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el director general de Personal d'esta Conselleria en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Jutjat Contenciós Administratiu de València en el termini de dos mesos a comptar des de l'endemà de la seua publicació.